**Dôvodová správa**

**Všeobecná časť**

Návrh zákona, ktorým sa dopĺňa zákon č. 569/2007 Z. z. o geologických prácach (geologický zákon) v znení neskorších predpisov sa na rokovanie vlády Slovenskej republiky predkladá mimo plánu legislatívnych úloh vlády Slovenskej republiky ako iniciatívny návrh.

Navrhuje sa novelizácia § 36 ods. 1, ktorý ustanovuje kompetencie Ministerstva životného prostredia Slovenskej republiky na úseku štátnej geologickej správy. Uvedené ustanovenie sa dopĺňa o nové písmeno y), podľa ktorého Ministerstvo životného prostredia Slovenskej republiky zabezpečí vykonanie inžinierskogeologického prieskumu na zistenie podmienok stability územia náchylného na zosúvanie s určením podmienok na zabezpečenie stability územia, monitorovanie geologických faktorov životného prostredia a sanáciu geologického prostredia za účelom odstránenia, zníženia alebo obmedzenia nestability geologického prostredia.

#### Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

# **1. Odhad dopadov na verejné financie**

Predpokladané výdavky súvisiace s realizáciou návrhu zákona vo výške 500 000 eur ročne budú zabezpečené v rámci schváleného limitu výdavkov rozpočtovej kapitoly Ministerstva životného prostredia Slovenskej republiky.

# **2. Odhad dopadov na obyvateľstvo, hospodárenie podnikateľskej sféry a iných právnických osôb**

Návrh zákona nepredpokladá žiadny dopad na obyvateľstvo, hospodárenie podnikateľskej sféry a iných právnických osôb.

# **3. Odhad dopadov na životné prostredie**

Návrh bude mať pozitívny dopad na životné prostredie.

# **4. Odhad dopadov na zamestnanosť**

Návrh zákona nepredpokladá žiadny dopad na zamestnanosť.

# **5. Odhad vplyvov na podnikateľské prostredie**

Návrh zákona nepredpokladá žiadny dopad na podnikateľské prostredie v Slovenskej republike.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Predkladateľ právneho predpisu:** vláda Slovenskej republiky
2. **Názov návrhu právneho predpisu:** Zákon, ktorým sa mení a dopĺňa zákon č. 569/2007 Z. z.  o geologických prácach (geologický zákon) v znení neskorších predpisov
3. **Problematika návrhu právneho predpisu**:

a) nie je upravená v práve Európskych spoločenstiev:

b) nie je upravená v práve Európskej únie

c) nie je obsiahnutá v judikatúre Súdneho dvora Európskych spoločenstiev ani Súdu prvého stupňa Európskych spoločenstiev.

1. **Záväzky Slovenskej republiky vo vzťahu k Európskej únii:**

a) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:

bezpredmetné

b) informácia o konaní začatom proti Slovenskej republike o porušená Zmluvy o založení Európskych spoločenstiev podľa čl. 226 a 228 Zmluvy o založení Európskych spoločenstiev v platnom znení:

bezpredmetné

c) informácia o právnych predpisoch, v ktorých sú už preberané smernice alebo rámcové rozhodnutia už prebraté spolu s uvedením rozsahu tohto prebratia:

bezpredmetné

1. **Stupeň zlučiteľnosti návrhu zákona s právom Európskych spoločenstiev a Európskej únie:**

bezpredmetné

1. **Gestor a spolupracujúce rezorty:**

Ministerstvo životného prostredia Slovenskej republiky

**Osobitná časť**

**k Čl. I**

Ustanovenie § 36 ods. 1 sa dopĺňa z dôvodu zabezpečenia urýchleného riešenia zmiernenia účinkov alebo odstránenia následkov živelných pohrôm, napríklad rôznych geodynamických javov, ktorými sú zosuvy pôdy, erózia, prepadnutia povrchu, skalné zrútenia a iné.

**k Čl. II**

Navrhuje sa účinnosť dňom vyhlásenia v Zbierke zákonov Slovenskej republiky.

V Bratislave 9. júna 2010

Robert Fico v. r.

predseda vlády

Slovenskej republiky

Jozef Medveď v. r.

minister životného prostredia

Slovenskej republiky